Kandla
Kandla (gudž. કંડલા, hind. कंडला, IAST: Kaṇḍlā) – miestas Indijos vakaruose, Gudžarate, Kačho regione; uostamiestis prie Arabijos jūros Kačho įlankos. Vienas didžiausių Indijos jūrų uostų (2008–2009 m. pergabenta 72,225 mln. tonų krovinių): išvežamas daugiausia boksitas, javai, įvežama – nafta (naftotiekiu tiekiama Koijali naftos perdirbimo įmonei), mašinos, chemijos pramonės gaminiai. Oro uostas.